b'\n_START_ARTICLE_\nPagarba\n_START_PARAGRAPH_\nPagarba\xc2\xa0\xe2\x80\x93 auk\xc5\xa1tas \xc4\xafvertinimas, pripa\xc5\xbeinimas arba skaitymasis su aplinkos ar kito asmens jausmais, mintimis, id\xc4\x97jomis, norais bei poreikiais, pasiekimais ir pasirinkimais, j\xc5\xb3 pripa\xc5\xbeinimas reik\xc5\xa1mingais, vertais d\xc4\x97mesio, turin\xc4\x8diais auk\xc5\xa1t\xc4\x85 vert\xc4\x99._NEWLINE_Pagarba gali b\xc5\xabti parodoma elgesiu, i\xc5\xa1rei\xc5\xa1kiama kalba bei socialiniais gestais. Pla\xc4\x8diausiai naudojami skirtingame kontekste pagarb\xc4\x85 i\xc5\xa1rei\xc5\xa1kiantys gestai \xe2\x80\x93 rankos paspaudimas, apkabinimas, nusilenkimas, nusiimamas galvos apdangalas, ant kr\xc5\xabtin\xc4\x97s padedamas delnas, i\xc5\xa1tiestas delnas prie smilkinio, k\xc5\xabno pad\xc4\x97ties pakeitimas \xc4\xaf tiesi\xc4\x85 stov\xc4\x97sen\xc4\x85._NEWLINE_Pagarba taip pat gali b\xc5\xabti jausmo pavidalu: juntama i\xc5\xa1 aplinkos ar kito asmens at\xc5\xbevilgiu. Kadangi \xc5\xbemogus geba kontroliuoti savo elges\xc4\xaf bei veiksmus, pagarba neb\xc5\xabtinai akivaizd\xc5\xbeiai i\xc5\xa1rei\xc5\xa1kiama atskirais gestais ar kalba. Asmeniui jau\xc4\x8diant pagarb\xc4\x85 aplinkos ar kito asmens at\xc5\xbevilgiu, elgesys esti pagarbus ir d\xc4\x97mesingas nat\xc5\xabraliai, bes\xc4\x85lygi\xc5\xa1kai priimamas individualumas ir keistumas.\n_START_SECTION_\nIstorija ir dabartis\n_START_PARAGRAPH_\nGali b\xc5\xabti, kad praeityje pagarba tur\xc4\x97jo \xc4\xaftakos individo \xc5\xa1ansams i\xc5\xa1likti. Pvz., dykumos klajokli\xc5\xb3 gentyse, bendruomen\xc4\x97s nariams keliantis i\xc5\xa1 vienos vietos \xc4\xaf kit\xc4\x85, niekieno negerbiami asmenys tik\xc4\x97tina gal\xc4\x97davo b\xc5\xabti palikti ir pasmerkti \xc5\xbe\xc5\xab\xc4\x8diai, kaip nesvarb\xc5\xabs, nevertingi ar nenaudingi bendruomenei._NEWLINE_Dabartiniais laikais \xc5\xa1is ry\xc5\xa1ys tarp pagarbos ir i\xc5\xa1gyvenimo yra daug silpnesnis, pavyzd\xc5\xbeiai b\xc5\xabt\xc5\xb3 \xc5\xbemoni\xc5\xb3 r\xc5\xabpinimasis turtingu asmeniu u\xc5\xbe atlyginim\xc4\x85, bet neb\xc5\xabtinai jau\xc4\x8diant pagarb\xc4\x85 jam pa\xc4\x8diam, arba nepagarba talentingam garsiam ar kitaip daug nusipelniusiam \xc5\xbemogui, kuris \xc5\xbeemina kitus._NEWLINE_Pagarbos buvimas arba nebuvimas \xc5\xa1iuolaikiniame kontekste turi reik\xc5\xa1m\xc4\x99, kai \xc5\xbemon\xc4\x97s priima su kitais \xc5\xbemon\xc4\x97mis susijusius sprendimus. Kit\xc4\x85 gerbiantis asmuo nuspr\xc4\x99s/pasielgs kitaip nei toje pa\xc4\x8dioje situacijoje pasielgt\xc5\xb3 negerbiantis asmuo. Gerbiantis kit\xc4\x85 \xc5\xbemogus yra jam palankesnis, link\xc4\x99s bendradarbiauti, pad\xc4\x97ti, ir pastarajam pasiekti savo tiksl\xc5\xb3 reikia ma\xc5\xbeiau ar ma\xc5\xbeesni\xc5\xb3 pastang\xc5\xb3. Esant abipusei pagarbai, \xc5\xbemoni\xc5\xb3 santykiuose b\xc5\xabna ma\xc5\xbeiau konflikt\xc5\xb3.'